《为嵩山题力闇画扇》
清代·书諴

近山间远山，力若奔群马。千里青未了，直来压渔舍。

舍中老翁我不如，但钓溪鱼不读书。宽罾大罩付儿子，止留舴艋游江湖。

江湖茫茫周四围，日暮独寻烟树归。妻炊黍熟儿易酒，喜儿鱼胜翁鱼肥。

翁心乐矣不知老，非惟过醉亦过饱。长安冠盖日纷纷，未若先生此画好。

作者简介：清宗室，字实之，一字季和，又字子玉，号樗仙。辅国将军长恒子。袭封奉国将军。画梅得天趣。年四十，托疾去官，自辟隙地，从事习劳以为乐。